قال الناشط الأمازيغي منير كيجي، أن تطبيع المغرب علاقاتو مع اسرائيل كان مقرر ومنتظر رغم أنه كان مفاجئأ فهاد الوقت، وغادي يكون تصحيح للخطأ الدبلوماسي اللي دارو المغرب فاش سد مكتب الاتصال في إسرائيل والمكتب الإسرائيلي في الرباط ف23 أكتوبر 2000 بضغط من الجامعة العربية. وأوضح كيجي لـ”كود” :”المغرب فهم أن الأولوية خاصها تكون للقضايا الوطنية الي كتهم المغرب وعلى رأسها قضية الصحراء، هاد الأخيرة التي نهكت المغرب دبلوماسيا وماليا واستراتيجيا لعشرات السنين”. و أضاف ” مايمكنش يترأس المغرب بيت مال القدس ويدعم فلسطين وخا ماعندهاش موقف من الصحرا، حيت هذا تناقض كبير بالنسبة ليه”. و تابع كيجي بالقول ” أن هذي غتكون نهاية حتمية لفكر يسترزق بالقومية والعروبيو الفلسطينية فالمغرب، اللي كانت أثرات على بزاف دالمغاربة بشكل كبير، لكنها شيئا فشيئا بدات تفقد الشرعية، بحيث تظاهرات التضامن مع القضية الفلسطينية كانت فأوجها فالتسعينات وبداية الألفينات، لكن دابا ولاو كيشاركو فيها ناس قلال مكيتعداوش 100 واحد”، على حساب هضرتو. و زاد : “هادي نهاية بقايا القومية العربية والاسلاميين المعروفين بأنهم كيعطيو الأولوية للقضية الفلسطينية على قضايا الوطن”. و قال أن “هادو اللي كيرفضو التطبيع لا يمثلون الشيء الكثير في المغرب والمغاربة براغماتيين بطبعهم”. و اعتبر الناشط الأمازيغي أن فتح القنصلية الأمريكية بالداخلة هو موت علني لجمهورية البوليساريو الوهمية، كيف هي صفعة قوية لجنرالات الجزائر اللي كتدعم هذ المشروع ذو كيان عربي فأرض أمازيغية. وقال كجي مضيفا :”و كنتمناو فالقريب العاجل تفتح اسرائيل السفارة ديالها في المغرب”. وأكد المتحدث أن المغرب غيستفد بشكل كبير من هذ التطبيع، خصوصا فالمجال التكنولوجي والصناعي وفالمبادلات التجارية .. غادي تكون ليه تبعات اقتصادية ومالية مهمة للمغرب وأنه سيحرج الجارة الجزائر التي تتخبط في مشاكل اقتصادية ومن غياب الرئيس تبون. واعتبر كجي أن وجود ممثلية دبلوماسية ديال إسرائيل مستقبلا فالمغرب غيكون ليه تبعات إيجابية على الجالية المغربية فإسرائيل، واللي ما خصناش ننساو أن العدد ديالها كيتقدر بمليون يهودي مغربي. 
اعتراف ميريكان بمغربية الصحرا وتطبيع المغرب مع إسرائيل.. الناشط الأمازيغي كجي لـ”كَود”: التطبيع مع إسرائيل كان متوقعا و كيعني نهاية الجمهورية العروبية الوهمية وصفعة لجنرالات الجزائر.. والمغرب غيستفد بزاف